

VLADA REPUBLIKE HRVATSKE

Zagreb, 19. rujna 2019.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo vanjskih i europskih poslova |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog zaključka o prihvaćanju Nacrta političke deklaracije Sastanka na vrhu o ciljevima održivog razvoja: „Priprema za Desetljeće djelovanja i postizanja održivog razvoja“ |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*PRIJEDLOG*

 Na temelju članka 31. stavka 3. Zakona o Vladi Republike Hrvatske (Narodne novine, br. 150/11, 119/14, 93/16 i 116/18), Vlada Republike Hrvatske je na sjednici održanoj \_\_\_\_\_\_\_\_\_\_\_ 2019. godine donijela

**Z A K L J U Č A K**

1. Prihvaća se Nacrt političke deklaracije Sastanka na vrhu o ciljevima održivog razvoja: „Priprema za Desetljeće djelovanja i postizanja održivog razvoja“, u tekstu koji je Vladi Republike Hrvatske dostavilo Ministarstvo vanjskih i europskih poslova aktom, klase: 018-02/18-01/399, urbroja: 521-VI-02-04-19-28, od 4. rujna 2019. godine.
2. Politička deklaracija iz točke 1. ovoga Zaključka, usvojit će se na Sastanku na vrhu o ciljevima održivog razvoja na 74. zasjedanju Opće skupštine Ujedinjenih naroda, koji će se održati 24. i 25. rujna 2019. godine u New Yorku, na kojem će Republiku Hrvatsku predstavljati predsjednica Republike Hrvatske.
3. Zadužuje se Ministarstvo vanjskih i europskih poslova da o usvajanju Političke deklaracije iz točke 1. ovoga Zaključka izvijesti članove Nacionalnog vijeća za održivi razvoj u svrhu što učinkovitijeg nastavka ispunjavanja zadaća na provedbi Programa Ujedinjenih naroda za održivi razvoj 2030. (Agenda 2030) i pojedinih ciljeva održivog razvoja, u skladu s nadležnostima tijela državne uprave, te ureda Vlade Republike Hrvatske, na čijem su čelu.

Klasa:

Ur.broj:

Zagreb, \_\_\_\_\_\_ 2019.

 PREDSJEDNIK

 mr. sc. Andrej Plenković

**OBRAZLOŽENJE**

Program Ujedinjenih naroda za održivi razvoj 2030. (dalje u tekstu: Agenda 2030)usvojen je na Sastanku na vrhu Ujedinjenih naroda o održivom razvoju u New Yorku u rujnu 2015., dok je završni dokument summita formalno usvojen 21. listopada 2015. kao rezolucija Opće skupštine UN-a 70/1 pod naslovom „*Promijenimo naš svijet: Agenda 2030 za održivi razvoj*.Agenda 2030 također uključuje i UN-ov Sendai okvir za smanjenje rizika od katastrofa za razdoblje 2015.- 2030., Akcijski plan Treće Konferencije Ujedinjenih naroda o financiranju razvoja iz srpnja 2015. te Pariški sporazum o klimatskim promjenama iz travnja 2016. godine.

Glavnu okosnicu ove nove i ambiciozne razvojne agendepredstavlja 17 ciljeva održivog razvoja (*Sustainable Development Goals* – SDGs) detaljno razrađenih u 169 međusobno usko povezanih pod-ciljeva. Riječ je o ključnoj platformi za rješavanje najvažnijih izazova današnjice u njihovoj međusobno povezanoj gospodarskoj, socijalnoj, okolišnoj i političko-sigurnosnoj dimenziji.

Imajući na umu svu kompleksnost provedbe Agende 2030, te njezin neizbježan utjecaj na ukupni društveni i gospodarski život i razvoj u Republici Hrvatskoj, Odlukom Vlade RH od 18. siječnja 2018., osnovano je Nacionalno vijeće za održivi razvoj (Narodne novine, broj 7/2018), kojim predsjeda predsjednik Vlade Republike hrvatske, dok su ostali članovi Vijeća čelnici tijela državne uprave i ureda Vlade Republike Hrvatske izravno uključenih u provedbu Agende 2030 i pojedinih ciljeva održivog razvoja. Temeljna zadaća Vijeća je Vladi Republike Hrvatske predložiti mjere i aktivnosti, prioritete, obveznike, dinamiku i sredstva potrebna za provedbu prvih 16 (od ukupno 17) Ciljeva Agende 2030 te pratiti, analizirati i koordinirati njihovu provedbu**.** Stručne i administrativne poslove za Vijeće obavlja Ministarstvo vanjskih i europskih poslova.

Glavno tijelo UN-a za evaluaciju i reviziju provedbe Agende 2030 i ciljeva održivog razvoja je UN-ov Politički forum na visokoj razini - *High Level Political Forum*-a (HLPF). Politički forum na visokoj razini (*HLPF)* održava godišnja zasjedanja pod okriljem ECOSOC-a, a svake četvrte godine pod okriljem Opće skupštine UN-a, kada se saziva pod nazivom Sastanak na vrhu o ciljevima održivog razvoja (*SDG Summit*).

Države svoja postignuća u provedbi Agende predstavljaju putem tzv. Dobrovoljnih nacionalnih pregleda (*Voluntary National Review - VNR*). Republika Hrvatska je svoj prvi Dobrovoljni nacionalni pregled predstavila 16. srpnja 2019. godine na ovogodišnjem sastanku UN-ovog Političkog foruma na visokoj razini.

S obzirom na to da u 2019. godini završava četverogodišnji ciklus provedbe ciljeva održivog razvoja, čelnici država i vlada okupit će na početku 74. zasjedanja Opće skupštine Ujedinjenih naroda na Sastanku na vrhu o ciljevima održivog razvoja u cilju predstavljanja postignuća, rezultata i konkretnih pokazatelja provedbe Agende 2030, te otvaranja dijaloga između država i vlada, ali i svih ostalih dionika održivog razvoja o tome što na postizanju ciljeva održivog razvoja još treba učiniti do 2030. godine.

Imajući u vidu da ovogodišnje Izvješće glavnog tajnika UN-a Antόnia Guterresa o napretku u postizanju ciljeva održivog razvoja pokazuje kako je isti u mnogim područjima još uvijek prespor, na Sastanku na vrhu o ciljevima održivog razvoja planira se usvojiti Političku deklaraciju, kojom bi čelnici država i vlada preuzeli političku odgovornost poduzimanja mjera kojima će se ubrzati proces ispunjavanja Agende 2030. U tom smislu Politička deklaracija, održavajući cjelovitost Agende 2030, poziva na osiguranje ambicioznog i stalnog djelovanja na postizanju ciljeva održivog razvoja s vremenskim rokovima do 2020. godine.

S tim ciljem, predlaže se donošenje Zaključka kojim se prihvaća Nacrt političke deklaracije Sastanka na vrhu o ciljevima održivog razvoja: „Pripreme za Desetljeće djelovanja i postizanja održivog razvoja“.